《钟寺纪缘图》
清代·汤贻汾

不鸣则已鸣惊人，钟楼寺钟必有神。少小离乡归白发，此钟不是当年物。

杜夔柴玉姓氏新，受二千斛重万钧。蛟龙夜愁山谷震，力敌鲸鱼不能奋。

阇黎抱钟饥乱号，撞破头颅人莫问。我时到寺日正中，一楼扃固尘埃封。

蒲牢则瘖佛不聋，劝僧竭力敲顽铜。意诚从古感金石，百万金钱忍空掷。

不然飞去洪涛中，未必归来风雨夕。更数百手如撞莛，雷霆忽发铜山崩。

万人堵集咸疑惊，适从何来此老伧。一日喧传遍城郭，疑我前身大乘僧。

孙郎作歌诧奇事，咄咄千言神鬼悸。世间万事皆偶然，其中或亦关因缘。

贱子无聊博游戏，岂有回天神术异。佛非无力假手我，知我胸多不平气。

升沈显晦各有时，不遇其人姑待之。穆然语默两不苟，纳纳乾坤此我师。

吁嗟乎！大梦纷纷醒谁早，庸人转厌钟声扰。平生欲鸣君岂知，一卧沧江十年老。

作者简介：汤贻汾（1778—1853）， 字若仪，号雨生、琴隐道人，晚号粥翁，武进（今江苏常州）人。清代武官、诗人、画家。以祖、父荫袭云骑尉，授扬州三江营守备。擢浙江抚标中军参将、乐清协副将。与林则徐友契，与法式善、费丹旭等文人墨客多有交游。晚寓居南京，筑琴隐园。精骑射，娴韬略，精音律，且通天文、地理及百家之学。书负盛名，为嘉道后大家。工诗文，书画宗董其昌，闲淡超逸，画梅极有神韵。其妻董婉贞也为当时著名画家。太平攻破金陵时，投池以殉，谥忠愍。著有《琴隐园诗集》、《琴隐园词集》、《书荃析览》、杂剧《逍遥巾》等。